Fredericia: Efter statsministerens melding fredag aften om, at grænserne skulle lukkes fra lørdag klokken 12, fik enkelte danskere overordenligt travlt med at køre til grænsen for at købe billige varer.

Det fortæller vagtchef John Skøtt fra Sydøstjyllands Politi. Han fortæller, at politiet efter Mette Frederiksens tale klokken 19 registrerede flere markante hastighedsovertrædelser på motorvejen mellem Horsens og Kolding.

- Vi skrev en billist med 158 kilometer timen i 110 kilometer zone. Han var på vej til Tyskland for at hente tobak, siger John Skøtt.

Der var også en ung mand, der havde haft kørekort i under et år, som kørte 186 kilometer i timen i 130 kilometerzone på vej til Tyskland efter sodavand. Han kan se frem til en bøde på 6500 kroner. Han får samtidig et kørselsforbud og skal betale 500 kroner til Offerfonden.

En tredje bilist kørte 151 kilometer i timen i 110 kilometer-zone. Han var på vej til Tyskland for at hente gær.